als_Latn dik_Latn sag_Latn
Arrin nota verbale e njohjes së Kosovës nga FixhiPrishtinë, 22 nëntor 2012 Ministri i Punëve të Jashtme i Republikës së Kosovës, Enver Hoxhaj, ka pranuar notën verbale dhe një letër për njohjen zyrtare të Republikës së Kosovës nga Republika e Fixhit.
Në përputhje të plotë me njoftimin e para dy ditëve të kryeministrit të Republikës së Kosovës, Hashim Thaçi, i cili ka bërë publik në mbledhjen e Qeverisë së Kosovës, njohjen e Republikës së Kosovës nga ky shtet, nota verbale konfirmon këtë akt të rëndësishëm për shtetin e Kosovës.
Në letrën që ministri i Punëve të Jashtme dhe Bashkëpunimit Ndërkombëtar i Fixhit, Inoke Kubuabola, i ka dërguar ministrit Hoxhaj, konfirmohet vendimi zyrtar i Qeverisë së Republikës së Fixhit për njohjen formale të pavarësisë së Kosovës.
Dëshiroj të ju njoftoj se me këtë njohje formale, Fixhi shpreh gatishmërinë që të procedohet vendosja formale e marrëdhënieve diplomatike ndërmjet dy shteteve tona, thuhet në letrën e ministrit Kubuabola, dërguar ministrit Hoxhaj.
Në letër po ashtu shprehet vullneti i Qeverisë së Fixhit, që pas njohjes formale të pavarësisë së Kosovës, të thellohet bashkëpunimi si dhe shkëmbimet e përvojave në forumet ndërkombëtare ndërmjet dy shteteve tona.
Ministri i Punëve të Jashtme i Kosovës, Enver Hoxhaj, gjatë këtij viti ka pasur kontakte të shpeshta dhe takime direkte me liderët e këtij shteti.
Në muajin gusht, në kuadër të vizitave lobuese në Oqeani, Hoxhaj ka zhvilluar edhe një vizitë në Republikën e Fixhit, ku ka zhvilluar takime me homologun Inoke Kubuabola dhe kryeministrin e Fixhit, duke kërkuar vendosjen e marrëdhënieve diplomatike ndërmjet dy shteteve.
Po ashtu, në shtator, gjatë pjesëmarrjes në takimin Asamblesë së Përgjithshme të OKB-së, ministri Hoxhaj ka zhvilluar edhe një takim tjetër me homologun nga Fixhi, ku kishte marrë përkrahjen e këtij shteti për shtetin e Kosovës.
Republika e Fixhit shtrihet në pjesën jugore të Oqeanit Paqësor, ka kryeqytet Suvan dhe një popullsi prej mbi 800 mijë banorë.
Fixhi është shtet anëtar i Kombeve të Bashkuara nga tetori i vitit 1970.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn